作者:李白
標題:送岑徵君歸鳴皋山
內容:岑公相門子，雅望歸安石。奕世皆夔龍，中臺竟三拆。至人達機兆，高揖九州伯。奈何天地間，而作隱淪客。貴道能全真，潛輝臥幽鄰。探元入窅默，觀化遊無垠。光武有天下，嚴陵為故人。雖登洛陽殿，不屈巢由身。餘亦謝明主，今稱偃蹇臣。登高覽萬古，思與廣成鄰。蹈海寧受賞，還山非問津。西來一搖扇，共拂元規塵。